ଆଜି ସନ୍ଧ୍ୟାରେ କର୍ଣ୍ଣାଟକର ମୁଖ୍ୟମନ୍ତ୍ରୀ ଭାବେ ଶପଥ ନେବେ ୟେଦ୍ୟୁରପ୍ପା, ୩୧ରେ ଦେବେ ସଂଖ୍ୟା ଗରିଷ୍ଠତାର ପ୍ରମାଣ - Prameya News7\nଆଜି ସନ୍ଧ୍ୟାରେ କର୍ଣ୍ଣାଟକର ମୁଖ୍ୟମନ୍ତ୍ରୀ ଭାବେ ଶପଥ ନେବେ ୟେଦ୍ୟୁରପ୍ପା, ୩୧ରେ ଦେବେ ସଂଖ୍ୟା ଗରିଷ୍ଠତାର ପ୍ରମାଣ\nImage Courtesy : India's ruling Bharatiya Janata Party (BJP) leader B. S. Yeddyurappa flashes the victory sign after taking oath as Chief Minister of the southern state of Karnataka inside the governor's house in Bengaluru, India, May 17, 2018. REUTERS/Abhishek N. Chinnappa\nବେଙ୍ଗାଲୁରୁ ୨୬|୭ଃ କର୍ଣ୍ଣାଟକରେ ଆଜି ବିଜେପି ଗଢିବ ସରକାର । ସଂଧ୍ୟାରେ ବି.ଏସ୍. ୟେଦୁରପ୍ପା ମୁଖ୍ୟମନ୍ତ୍ରୀ ଭାବରେ ପଦ ଓ ଗୋପନୀୟତାର ଶପଥ ଗ୍ରହଣ କରିବେ । ଜେଡିଏସ୍-କଂଗ୍ରେସ ମେଣ୍ଟ ସରକାର ଭାଙ୍ଗିଯିବା ପରେ କର୍ଣ୍ଣାଟକ ବିଜେପି ଅଧ୍ୟକ୍ଷ ୟେଦୁରପ୍ପା ଆଜି ରାଜ୍ୟପାଳ ବାଜୁଭାଇ ବାଲାଙ୍କୁ ଭେଟି ସରକାର ଗଠନ କରିବା ପାଇଁ ଦାବି ରଖିଛନ୍ତି । ଏହାସହ ସେ ଆଜି ଶପଥଗ୍ରହଣ ପାଇଁ ଅନୁରୋଧ କରିବା ପରେ ଏହାକୁ ରାଜ୍ୟପାଳ ମଞ୍ଜୁରୀ ଦେଇଛନ୍ତି ।\nତେବେ ୟେଦୁରପ୍ପାଙ୍କ ପାଇଁ ଆଗକୁ ରହିଛି ବିଶ୍ବାସ ମତ ପରୀକ୍ଷା । ଜୁଲାଇ ୩୧ ସୁଦ୍ଧା ୟେଦୁରପ୍ପାଙ୍କୁ ବହୁମତ ସାବ୍ୟସ୍ତ କରିବାକୁ ପଡ଼ିବ। ଗତକାଲି କଂଗ୍ରେସର ୩ ବିଦ୍ରୋହୀ ବିଧାୟକଙ୍କୁ ଦଳବଦଳ ଆଇନ ଅନୁଯାୟୀ ବାଚସ୍ପତି ଅଯୋଗ୍ୟ ଘୋଷଣା କରିଦେଇଛନ୍ତି । ଏବେ ଅନ୍ୟ ୧୪ ବିଦ୍ରୋହୀ ବିଧାୟକଙ୍କ ଭାଗ୍ୟର ଫଇସଲା ହେବାକୁ ବାକି ରହିଛି ।\nବିଧାନସଭାରେ ଏବେ ମୋଟ ସଦସ୍ୟ ସଂଖ୍ୟା ୨୨୨ । ତେଣୁ ବିଜେପିକୁ ମହୁମତ ଲାଗି ଆବଶ୍ୟକ ୧୧୨ ବିଧାୟକଙ୍କ ସମର୍ଥନ । ତେବେ ବିଜେପି ପାଖରେ ରହିଛି ୧୦୬ ବିଧାୟକଙ୍କ ସମର୍ଥନ । ବାକି ୬ ବିଧାୟକଙ୍କ ସମର୍ଥନ ୟେଦୁରପ୍ପା କେମିତି ଯୋଗାଡିବେ ତାହା ବଡ ଚାଲେଞ୍ଜ । ଶକ୍ତି ପରୀକ୍ଷଣ ବେଳେ ୬ଟି ଭୋଟରେ ହାରି ଯାଇଥିଲେ କୁମାରସ୍ବାମୀ । ୩ ବିଧାୟକଙ୍କୁ ଅଯୋଗ୍ୟ ଘୋଷଣା କରି ବାଚସ୍ପତି କଠୋର ସନ୍ଦେଶ ଦେଇଛନ୍ତି । ଅନ୍ୟ ବିଦ୍ରୋହୀମାନେ ଏବେବି ମୁମ୍ବାଇରେ ଡେରା ପକାଇଛନ୍ତି ।
